તેઓ થોડી વાર છબી સામે જોઈ રહ્યા. તેમનો હાથ અનાયાસે ચહેરા પર ફર્યો. બે દિવસની દાઢીનો કરકરો સ્પર્શ ખૂંચ્યો. તેઓ કંઈક વિચારી ટેબલ પાસે આવ્યા. ટેબલનું ખાનું ખોલી એક પરબીડિયું ઉપાડ્યું અને અંદરના કાગળની ગડી ખોલી. કાગળ પર લખાયેલી મરોડદાર લીટીઓ સળવળતી હતી. એડવોકેટ તન્નાના હૈયામાં સબાકો બોલી ગયો. કાગળમાંના અક્ષરો સંવાદરૂપે આસપાસ પડઘાઈ ઊઠ્યા. તેમણે કાગળની ગડી વાળી મૂકી દીધો. ફૂલદાનીમાં ચીમળાયેલાં ફૂલોને ક્ષણભર જોઈ ફરી બારી પાસે આવ્યા.